## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2020. január 15-i rendkívüli ülésére)

**TÁRGY**: **A magyar kultúráért és oktatásért” CÍMŰ KÖZPONTI PÁLYÁZATI KIÍRÁSRA PÁLYÁZAT BENYÚJTÁSA**

Bethlen Gábor Alapkezelő Zrt. pályázatot hirdetett „A magyar kultúráért és oktatásért” című központi pályázati kiírás címmel.

A pályázat célja a Magyarország határain kívül élő magyarság szülőföldjén való boldogulásának, a Magyarországgal való sokoldalú kapcsolatai ápolásának és fejlesztésének előmozdítása, magyar nemzeti azonosságtudatának megerősítése az oktatás és a kultúra támogatása által.

A pályázati kiírás a magyarság összetartozása jegyében értékteremtő, konkrét szellemi, tárgyi eredményt felmutatni tudó programok megvalósítására szeretne ösztönözni az e célokat tükröző igényes, minőségi pályázatok támogatásával.

**A pályázat alapján támogatható tevékenységek:**

1. **A magyar közösség céljait szolgáló kulturális, oktatási és kutatási programok támogatása, így különösen**:

• a magyar történelmi és kulturális örökség ápolása, kulturális és hagyományőrző programok, sport és szórványprogramok,

• egyházi programok (kulturális, hitéleti és szociális tevékenységek),

• magyar nyelvű köznevelési (oktatási-nevelési) programok,

• szakképzést végző oktatási intézmények programjainak,

• magyar nyelvű felnőttképzési, felsőoktatási programok, tudományos kutatások, konferenciák, tanulmányi versenyek és szaktáborok,

• amatőr és hivatásos színházi produkciók,

• a határon túli magyar közösségek egymással való kapcsolattartását elősegítő, azt fejlesztő kulturális programok támogatása.

1. **A magyar közösség céljait szolgáló írott és elektronikus média, könyvkiadás támogatása, így különösen:**

• magyar nyelvű írott és elektronikus sajtó, könyvkiadás,

• szakmai kiadványok,

• honlap létrehozásának és fejlesztésének támogatása.

Egy pályázó összesen egy pályázatot nyújthat be az Alapkezelő által meghirdetett 2020. évi „A magyar kultúráért és oktatásért” című központi pályázati kiírásra. A pályázó azonban a 1.-2. támogatható tevékenységek közül több tevékenységre is pályázhat. A megvalósítás során legalább egy határon túli partnerrel együtt kell működni.

**A pályázat benyújtására jogosultak köre:**

2017. december 31. előttbejegyzésre került szlovákiai, ukrajnai, romániai, szerbiai, horvátországi, szlovéniai és magyarországi székhelyű

1. civil szervezet, nonprofit gazdasági társaság, **települési**, területi és nemzetiségi **önkormányzat**, és az általuk alapított, illetve fenntartott jogi személyiségű intézmény, valamint állami fenntartású jogi személy, melynek létesítő okiratában felsorolt tevékenységei összhangban vannak a pályázati kiírás céljaival,
2. kizárólag a szerinti támogatási célokra: gazdasági tevékenységet üzletszerűen végző jogi személy (a továbbiakban: vállalkozás), ezen belül különösen mikro-, kis- és középvállalkozás, ide nem értve az egyéni vállalkozót,
3. egyházi jogi személy, határon túli egyház, belső egyházi jogi személy és annak hitéleti, nevelési-oktatási, gyermekjóléti, kulturális vagy szociális tevékenységet ellátó intézménye.

**Támogatható kiadások:**

A programok lebonyolításának költségei, ezen belül a programokhoz kapcsolódó személyi kifizetések és azok járulékai, anyag- és eszközbeszerzés, szolgáltatások igénybevétele.

Nem támogatott kiadások: egyéb személyi juttatások (prémium, végkielégítés), pályázatírás költségei, használt gépjármű vásárlás, jövedéki termékek (alkohol, dohányáru, stb.), késedelmi kamat, bírság, adótartozás, valamint járulék-, illetve –vagy vámtartozás.

A pályázat célja a romániai Margitta színi társulat bemutatása, társulat előadása a város rendezvényén - Városalapítók Napja, Országos Rétesfesztivál – ezáltal is színesítve a rendezvény programját.

**Az igényelhető támogatás összege:**

500 000.-forint -10 000 000 forint

**Támogatás formája:**

100%-os vissza nem térítendő támogatás

**Benyújtási határidő:**

2020. január 31., 14.00 óra

**Megvalósítási időszak:**

2020. január 1. – 2020. december 31.

Kiskőrös Város Önkormányzata Margitta (Marghita) Várossal közösen kívánja a projektet megvalósítani. Régóta szeretnénk a két testvértelepülés amatőr csoportjaival is találkozni, megvalósítva ezzel a testvértelepülési megállapodások célját. A pályázat keretében lehetőség nyílna a Horváth János margittai amatőr színi társulat meghívására. Előadásukat valamely nagyrendezvényünk programjába is be tudnánk illeszteni A pályázatban szállítási szolgáltatás, szállás, étkeztetés, terembérlet valamint előadói díj is elszámolható.

A fentiek alapján javaslom, hogy a Képviselő-testület a határozat-tervezet szerint döntsön.

**Kiskőrös, 2020. január 13.**

**Domonyi László sk.**

**polgármester**

### HATÁROZAT-TERVEZET

Kiskőrös Város Önkormányzatának Képviselő- testülete

1. egyetért azzal, hogy Kiskőrös Város Önkormányzata pályázatot nyújtson be „A magyar kultúráért és oktatásért” című pályázati felhívásra
2. felhatalmazza a polgármestert a pályázat előkészítésére és benyújtására, valamint a pályázat benyújtásával és megvalósításával kapcsolatos valamennyi szükséges intézkedés, nyilatkozat és jognyilatkozat megtételére, valamint nyertes pályázat esetén a Támogatási szerződés aláírására.

**Felelős:** polgármester

**Határidő:** 2020. január 31. 14:00